# జోష్ (సినిమా)

|  |
| --- |
| **జోష్** (2009 తెలుగు సినిమా) |
|  |
| దర్శకత్వం | వాసు వర్మ |
| కథ | వాసు వర్మ |
| చిత్రానువాదం | వాసు వర్మ |
| తారాగణం | అక్కినేని నాగ చైతన్య, కార్తిక నాయర్, జె.డి.చక్రవర్తి, ప్రకాష్ రాజ్, బ్రహ్మానందం, హేమ, దేవదాస్ కనకాల |
| నిర్మాణ సంస్థ | శ్రీ వెంకటేశ్వర క్రియేషన్స్ |
| విడుదల తేదీ | 5 సెప్టెంబర్ 2009 |
| భాష | తెలుగు |
| **ఐ.ఎమ్.డీ.బి పేజీ** |

**జోష్** 2009 లో విడుదలైన తెలుగు యాక్షన్ చిత్రం, ఇది నాగ చైతన్య, కార్తీక ప్రధాన పాత్రల్లో నటించారు. ఈ సినిమా నాగ చైతన్యకు తొలి సినిమా. ప్రముఖ నటుడు జెడి చక్రవర్తి ఒక కీలక పాత్ర పోషించాడు. వాసు వర్మ దర్శకత్వం వహింక్షిన ఈ సినిమాను ప్రముఖ నిర్మాత దిల్ రాజు నిర్మించాడు. ముందు సెప్టెంబరు 3 న విడుదల చెయ్యాలని అనుకోగా, ఆంధ్రప్రదేశ్ ముఖ్యమంత్రి వైయస్ రాజశేఖరరెడ్డి మరణం కారణంగా వాయిదా పడి, రెండు రోజుల తరువాత విడుదలైంది. నాగ చైతన్య నటుడిగా ప్రశంసలు అందుకున్నాడు. ఈ చిత్ర కథాంశం నాగ చైతన్య తండ్రి నాగార్జున సినిమా, *శివ*ను పోలి ఉంటుంది, ఇక్కడ ఒక విద్యార్థి విద్యార్థులతో సంబంధం ఉన్న మాఫియాను తొలగించడానికి ప్రయత్నిస్తాడు. ఆ చిత్రంలోని విలన్ పాత్ర కూడా చక్రవర్తే పోషించాడు.

బాక్సాఫీసు షేరు కలెక్షను సుమారు ₹ 17.5 కోట్లు*.* ప్రీ రిలీజ్ వ్యాపారం ₹ 19.5 కోట్లు.

## కథ

సత్య ( నాగ చైతన్య ) ఒక విద్యార్థి. అతను విశాఖలో తన గ్రాడ్యుయేషన్ చదువును ఆపేసి, ఉద్యోగం కోసం హైదరాబాదు వస్తాడు. తన మామయ్య ( సునీల్) తో కలిసి హైదరాబాద్ లో ఉంటాడు. పొలిటికల్ మాఫియా నాయకుడు దుర్గారావు ( జెడి చక్రవర్తి ) చేత ప్రభావితమైన ఎంజిఎం కళాశాల విద్యార్థులతో అతడు పోరాడుతాడు. సత్య ఆ విద్యార్థులను మార్చడానికి ప్రయత్నించినా విఫలమవుతాడు. అప్పుడు అతను అనుకోకుండా విద్యార్థుల చేతిలో దెబ్బలు తిని ఆసుపత్రిలో చేరతాడు. విద్యార్థులతో దురుసుగా ప్రవర్తించడం గురించి మామయ్య ప్రశ్నించినప్పుడు సత్య తన ఫ్లాష్ బ్యాక్ గురించి వివరించాడు.

ఫ్లాష్‌బ్యాక్‌లో తన క్లాస్‌మేట్ల ముఠాతో జాలీగా ఉండే సత్యను చూస్తాము. పాఠశాల విద్య వరకు అతను టాపర్ అయినప్పటికీ, కళాశాల వాతావరణం అతన్ని మొండి వ్యక్తిగా చేస్తుంది. అతని ప్రిన్సిపాల్ ( ప్రకాష్ రాజ్ ) అతనిని మారమని సలహా ఇస్తూనే ఉంటాడు కాని సత్య దానిని బోరు కొట్టే ఉపన్యాసంగా భావిస్తాడు. అతను తన ప్రిన్సిపాల్ యొక్క నిజాయితీగల కుమారుడు బుజ్జీని తన ముఠాలో చేర్చుకుంటాడు. ఒక రోజు వారు బైక్ రేసు కోసం వెళ్తారు. బుజ్జీ సత్య బైక్ మీద వెళ్తాడు. బైక్ గొలుసు వదులై, జారిపడి సత్యకు గాయమౌతుంది. బుజ్జీ మరణిస్తాడు. ఈ సంఘటనతో సత్య పశ్చాత్తాపానికి లోనౌతాడు.

ఆసుపత్రి నుండి డిశ్చార్జ్ అయిన తరువాత, వ్యవస్థను శుభ్రపరచడానికి సత్య కళాశాలలో చేరతాడు. మరోవైపు, ఒక ప్రాథమిక పాఠశాల ఉపాధ్యాయురాలైన విద్య ( కార్తీక నాయర్ ) కాలేజీలో చదవాలని కోరుకుంటుంది గానీ, కాలేజీ విద్యార్థులు రౌడీలని ఆమె సోదరుడు అందుకు ఒప్పుకోడు. ఆమె సత్యను కలుస్తుంది. వారి మధ్య ప్రేమ వికసిస్తుంది. సత్య విద్యార్థులను ఎలా మారుస్తాడు, దుర్గారావు చెడు ప్రభావం నుండి వారిని ఎలా బయటకు తీసుకువస్తాడనేది మిగిలిన సినిమా కథ.

## నటీనటులు

* సత్యగా నాగ చైతన్య
* విద్యగా కార్తికా నాయర్
* దుర్గారావుగా జె.డి. చక్రవర్తి
* ప్రిన్సిపాలుగా ప్రకాష్ రాజ్
* బుజ్జిగా సునీల్
* దుర్గారావు అసిస్టెంటుగా బ్రహ్మానందం
* విద్య అన్నగా హర్ష వర్ధన్

- రాకేశ్ వర్రే

## సంగీతం

సందీప్ చౌతా సంగీతం అందించాడు. పాటలను 2009 జూలై 18 న శిల్పారామ వేదికలో విడుదల చేసారు.

పాటలు

| సం. | పాట | పాట రచయిత | గాయనీ గాయకులు | పాట నిడివి |
| --- | --- | --- | --- | --- |
| 1. | "డిరి డిరి" | సిరివెన్నెల సీతారామశాస్త్రి | సందీప్ చౌతా, కునాల్ గంజావాలా | 4:49 |
| 2. | "నీతో ఉంటే" | సిరివెన్నెల సీతారామశాస్త్రి | కార్తిక్ | 5:26 |
| 3. | "జిగిజిక్క" (Bit Song) | చంద్రబోస్ (రచయిత) | చంద్రబోస్ | 1:13 |
| 4. | "ఆవారా హవా" | సిరివెన్నెల సీతారామశాస్త్రి | సౌమ్యా రావు | 4:24 |
| 5. | "బ్యాడ్ బ్యాడ్ బాయ్" | సిరివెన్నెల సీతారామశాస్త్రి | రంజిత్ బెన్నీ దయాళ్ | 4:40 |
| 6. | "అన్నయ్యొచ్చినాడో" (Bit Song) | చంద్రబోస్ | దిల్ రాజు | 0:52 |
| 7. | "ఎవ్వరికీ" | సిరివెన్నెల సీతారామశాస్త్రి | రాహుల్ వైద్య, ఉజ్జయినీ ముఖర్జీ | 4:58 |
| 8. | "మే మే మేక" (Bit Song) | చంద్రబోస్ | చంద్రబోస్ | 0:57 |
| 9. | "కాలేజీ బుల్లోడా" | చంద్రబోస్ | రాహుల్ సిప్లిగంజ్ | 3:47 |

## స్పందనలు

* *"ఒక కొత్త కుర్రాడిని పరిచయం చేయడానికి ఇలాంటి కథను ఎన్నుకోవడం నిజంగా గ్రేట్ అనే చెప్పుకోవాలి. ఈనాటి యువతకు వాళ్ళు చేస్తున్న తప్పును వేలెత్తి చూపితే అంగీకరించడం కష్టం. అలాంటిది మీలానే నేనూ ప్రవర్తించి ఇలా నష్టపోయాను. నా మాదిరి మీరు ప్రవర్తించకండి అనే సందేశాన్ని ఇందులో హీరో ద్వారా ఇప్పించడం ఓ రకంగా సాహసమే. సందీప్ చౌతా సంగీతం సినిమా విజయానికి పెద్దగా దోహద పడలేదు. పాటలు ఆశించిన స్థాయిలో లేవు. అయితే నేపథ్య సంగీతం సన్నివేశాలను బాగా ఎలివేట్ చేసింది. కారణం ఏదైనా వాసువర్మ దర్శకత్వ ప్రతిభ ఇందులో పెద్దగా కనిపించలేదు"* అని సినీ జర్నలిస్ట్ వడ్డి ఓంప్రకాశ్ నారాయణ్ అభిప్రాయపడ్డాడు.

## మూలాలు